(vovworld)- ການຄົມມະນາຄົມຢູ່ນະຄອນຫລວງ ມານີລາ ອາດຈະຖືກ ຈັດຂາດໃນໄລຍະ 3-5 ປີຈະມາເຖິງ. ຢູ່ ກຳປູເຈຍ, ອຸປະຕິເຫດທາງຄົມມະນາຄົມແມ່ນສາຍເຫດຕົ້ນຕໍຂອງການເສຍຊີວິດ. ໃນຂະນະນັ້ນ ຢູ່ຫວຽດນາມ ໃນແຕ່ລະປີ ມີຜູ້ເສຍຊີວິດຍ້ອນອຸປະຕິເຫດທາງຄົມມະນາຄົມກວ່າ 8000 ຄົນ. ຈຳນວນພົນລະເມືອງກວ່າ 600 ລ້ານຄົນຂອງປະຊາຄົມ ອາຊຽນ ຕ້ອງຮັບມືກັບບັນດາບັນຫາລວມຄື: ລົດຕິດ, ພື້ນຖານໂຄງລ່າງດ້ານຄົມມະນາຄົມມີຄວາມຈຳກັດ, ອຸປະຕິເຫດຄົມມະນາຄົມ. ນັ້ນແມ່ນບັນດາຂ່າວຄາວທີ່ເປັນຫນ້າວິຕົກກັງວົນຊື່ງຖືກຍົກອອກທີ່ເວທີປາໄສຕຳຫລວດຈະລາຈອນ ອາຊຽນ ຄັ້ງທີ 1 ຄຽງຄູ່ກັບບັນດາເນື້ອໃນການຮ່ວມມື, ການຄຸ້ມຄອງ, ບຳລຸງສ້າງຕຳຫລວດຈະລາຈອນບັນດາປະເທດອາຊຽນ. ບົດຂຽນຂອງນັກຂ່າວ ຫງວຽນອຽນ.
ມີຜູ້ແທນເກືອບ 100 ຄົນມາຈາກ 9 ປະເທດອາຊຽນ (ເວັ້ນເສຍແຕ່ ບຣູໄນ) ໄດ້ເຂົ້າຮ່ວມເວທີປາໄສເຊິ່ງໄດ້ດຳເນີນໃນທ້າຍເດືອນ 11/2016 ຜ່ານມາ ຢູ່ ຮ່າໂນ້ຍ ລ້ວນແຕ່ເປັນເອກະພາບກັນວ່າ: ສະພາບຄວາມເປັນລະບຽບຮຽບຮ້ອຍ, ຄວາມປອດໄພທາງຄົມມະນາຄົມບັນດາປະເທດ ອາຊຽນ ມີຫລາຍຈຸດທີ່ຄ້າຍຄືກັນ, ອຸປະຕິເຫດທາງຄົມມະນາຄົມຍັງເກີດຂຶ້ນຫລາຍ, ຈຳນວນຜູ້ເສຍຊີວິດ ແລະ ຜູ້ຮັບບາດເຈັບຍັງຢູ່ໃນລະດັບສູງ, ສະພາບລົດຕິດຍັງເກີດຂຶ້ນ, ເຮັດໃຫ້ເສຍເວລາ ແລະ ເງິນຄຳ, ຂັດໃຈຕໍ່ຜູ້ເຂົ້າຮ່ວມຄົມມະນາຄົມ. ຈາກບົດຮຽນໃນການຮັບປະກັນຄວາມເປັນລະບຽບຮຽບຄວາມປອດໄພທາງຄົມມະນາຄົມຢູ່ ສິງກະໂປ, ພັນໂທ Ruilin Zheng, ພະແນກບຳລຸງສ້າງ ແລະ ແຜນການ, ຕຳຫລວດຈະລາຈອນ ໄດ້ແບ່ງປັນວ່າ:
“ສ່ວນສຳຄັນຫນຶ່ງແມ່ນ ໂຄສະນາສຶກສາອົບຮົມໃຫ້ຜູ້ເຂົ້າຮ່ວມຄົມມະນາຄົມໃນທຸກເກນອາຍຸ. ຖ້າສັງເກດສະພາບການຄົມມະນາຄົມຂອງສິງກະໂປເມື່ອປີ 2015 ອາດຈະເຫັນໄດ້ວ່າ ອັດຕາສ່ວນຜູ້ເສຍຊີວິດຍ້ອນອຸປະຕິເຫດທາງຄົມມະນາຄົມແມ່ນຢູ່ໃນລະດັບຕ່ຳທີ່ສຸດ. ເຖິງຢ່າງໃດກໍຕາມ, ພວກຂ້າພະເຈົ້າຍັງຖືວ່າ ເຖິງວ່າມີຜູ້ຫນຶ່ງເສຍຊີວິດຍ້ອນອຸປະຕິເຫດທາງຄົມມະນາຄົມນັ້ນກໍແມ່ນສິ່ງທີ່ເປັນຫນ້າເອົາໃຈໃສ່. ພ້ອມກັບການສຶກສາອົບຮົມ ຄວນມີມາດຕະການແກ້ໄຂຕາມລະບຽບກົດໝາຍ.”
ເພື່ອຫລຸດຜ່ອນອຸປະຕິເຫດທາງຄົມມະນາຄົມ, ນອກຈາກການໂຄສະນາ ສຶກສາອົມຮົມໃຫ້ປະຊາຊົນແລ້ວ ຕ້ອງມີການປັບໄຫມລົງໂທດຢ່າງເຂັ້ມງວດສຳລັບຜູ້ລະເມີດຄົມມະນາຄົມ, ພ້ອມກັນນັ້ນ, ລັດຖະບານຄວນມີມາດຕະການທັງໄລຍະສັ້ນ ແລະ ໄລຍະຍາວເພື່ອແກ້ໄຂສະພາບການລົດຕິດ. ຄຳແບ່ງປັນຂອງພົນໂທ ວິດທະຍາ ປະຢອງພັນ, ຜູ້ຊ່ວຍ ຜູ້ບັນຊາການຕຳຫລວດແຫ່ງຊາດໄທ ໄດ້ຮັບການຕີລາຄາສູງ ແລະ ເຫັນດີເຫັນພ້ອມຈາກຜູ້ແທນ.
ສຽງທ່ານ ວິດທະຍາ
ບົດປະກອບຄວາມເຫັນທີ່ເວທີປາໄສກໍສະແດງເຫັນຄວາມແຕກຕ່າງຂອງບັນດາອົງການກ່ຽວຂ້ອງບັນດາປະເທດອາຊຽນ ໃນການປະກາດໃຊ້ຂໍ້ກຳນົດ, ການຄຸ້ມຄອງ ແລະ ອອກໃບຂັບຂີ່: ບາງປະເທດຄື ອິນໂດເນເຊຍ, ສິງກະໂປ, ຕຳຫລວດຈະລາຈອນອອກໃບຂັບຂີ່ ແລະ ຄຸ້ມຄອງຜູ້ຂັບລົດ. ຢູ່ຫວຽດນາມ ຂົງເຂດນີ້ ໂດຍຂະແຫນງຄົມມະນາຄົມຂົນສົ່ງຮັບຜິດຊອບ. ເຖິງຢ່າງໃດກໍຕາມ, ບັນດາປະເທດລ້ວນແຕ່ມີຈຸດລວມນັ້ນແມ່ນວຽກງານຄຸ້ມຄອງຄວາມປອດໄພທາງຄົມມະນາຄົມ ລ້ວນແຕ່ອີງໃສ່ບົນພື້ນຖານຂໍ້ກຳນົດຂອງກົດໝາຍຄົມມະນາຄົມ. ພົນຕີ Rathveasna Run, ຫົວຫນ້າຕຳຫລວດຈະລາຈອນ ແລະ ຄວາມເປັນລະບຽບຮຽບຮ້ອຍສາທາລະນະ, ກົມຕຳຫລວດແຫ່ງຊາດ, ກະຊວງພາຍໃນ ກຳປູເຈຍ ໃຫ້ຮູ້ວ່າ:
“ກຳປູເຈຍ ຢາກມີເວທີປາໄສຄືແນວນີ້ຫລາຍກວ່າ ແລະ ຖ້າຫາກພວກເຮົາມີກົດໝາຍຄົມມະນາຄົມ ອາຊຽນ, ຈະສ້າງເງື່ອນໄຂສະດວກໃຫ້ການຂົນສົ່ງຂ້າມຊາຍແດນລະຫວ່າງບັນດາປະເທດໃນພາກພື້ນ ອາຊຽນ. ນີ້ແມ່ນເວທີປາໄສເພື່ອໃຫ້ພວກເຮົາແລກປ່ຽນ ແລະ ແບ່ງປັນບົດຮຽນກ່ຽວກັບຄວາມປອດໄພຄົມມະນາຄົມ. ຜ່ານເວທີປາໄສນີ້, ພວກຂ້າພະເຈົ້າເຫັນວ່າຫວຽດນາມ ໄດ້ປະສົບຜົນສຳເລັດໃນເລື່ອງ ນຳບັນດາປະເທດ ອາຊຽນ ຫຍັບມໍ່ເຂົ້າກັນກວ່າ. ຫວັງວ່າໃນອະນາຄົດ ສະພາບຄວາມເປັນລະບຽບຮຽບຮ້ອຍ, ຄວາມປອດໄພທາງຄົມມະນາຄົມຢູ່ບັນດາປະເທດ ອາຊຽນ ຈະບັນລຸໄດ້ໝາກຜົນຕັ້ງຫນ້າຫລາຍຢ່າງ.”
ສິ້ນສຸດເວທີປາໄສ, ບັນດາຜູ້ແທນມາຈາກບັນດາປະເທດປະເທດ ອາຊຽນ ໄດ້ອອກຖະແຫລງການຮ່ວມ. ບັນດາຜູ້ແທນໄດ້ເປັນເອກະພາບນຳກັນວ່າ ບັນດາປະເທດອາຊຽນ ຜັດປ່ຽນກັນຈັດຕັ້ງເວທີປາໄສຕຳຫລວດຈະລາຈອນ ອາຊຽນ ປີລະເທື່ອຫນຶ່ງ ເພື່ອແນໃສ່ເພີ່ມທະວີການຮ່ວມມືສາກົນໃນການຄຸ້ມຄອງຄວາມເປັນລະບຽບຮຽບຮ້ອຍ, ຄວາມປອດໄພທາງຄົມມະນາຄົມ, ແລກປ່ຽນຂໍ້ມູນຂ່າວສານ ແລະບົດຮຽນກ່ຽວກັບການຮັບປະກັນຄວາມເປັນລະບຽບຮຽບຮ້ອຍ, ຄວາມປອດໄພທາງຄົມມະນາຄົມ ແລະ ບັນດາເນື້ອໃນກ່ຽວຂ້ອງ. ຖະແຫລງການຮ່ວມກໍ່ເຕື້ອງເຖິງການສົ່ງເສີມລັດຖະບານບັນດາປະເທດຮັບຮອງເອົາໃບຂັບຂີ່ຂອງບັນດາປະເທດສະມາຊິກອາຊຽນ; ເປັນເອກະພາບລາຍງານຕໍ່ລັດຖະບານບັນດາປະເທດ ມອບຫນ້າທີ່ໃຫ້ກຳລັງຕຳຫລວດຈະລາຈອນຈັດຕັ້ງການສອບເສັງ, ອອກໃບຂັບຂີ່ ແລະ ຄຸ້ມຄອງຜູ້ຂັບລົດ, ກ້າວໄປເຖິງຄວາມເປັນເອກະພາບຕໍ່ວິທີການສະຖິຕິ ແລະ ຕີລາຄາສະພາບອຸປະຕິເຫດໃນພາກພື້ນ ເພື່ອຈຸດໝາຍຫລຸດຜ່ອນການເກີດອຸປະຕິເຫດທາງຄົມມະນາຄົມ, ສະພາບລົດຕິດ ປະກອບສ່ວນຢ່າງຕັ້ງຫນ້າເຂົ້າໃນການຮັບປະກັນຄວາມເປັນລະບຽບຮຽບຮ້ອຍຄວາມປອດໄພທາງຄົມມະນາຄົມຢູ່ແຕ່ລະປະເທດກໍຄືໃນພາກພື້ນ ອາຊຽນ.